钦定古今图书集成/明伦汇编/氏族典/第258卷 > 王智深
## 钦定古今图书集成/明伦汇编/氏族典/第258卷 > 王智深

按《南齐书王智深传》：“智深，字云才，琅邪临沂人也。少从陈郡谢超宗学，属文，好饮酒，拙涩乏风仪。宋建平
王景素为南徐州，作《观法篇》，智深和之，见赏，辟为西
曹书佐。贫无衣，未到职而景素败。后解褐为州祭酒。
太祖为镇军时，丘巨源荐之于太祖，板为府行参军，
除豫章王国常侍，迁太学博士，豫章王大司马参军”，
兼记室。世祖敕智深撰《宋纪》，召见芙蓉堂，赐衣服给
宅。智深告贫于豫章王，王曰：“须卿书成，当相论以禄。”
书成三十卷。世祖后召见智深于璿明殿，令拜表奏
上。表未奏而世祖崩。隆昌元年，敕索其书。智深迁为
竟陵王司徒参军，坐事免。江夏王锋、衡阳王钧并善
待之。家贫无人事，尝饿五日不得食，掘苋根食之。司
空王僧虔及子志分与衣食。卒于家。